**ԱՂՔԱՏՆ ՈՒ ՁՈՒԿ ԲՌՆՈՂԸ / Հայ ժողովրդական հեքիաթներ, Հատոր VIII / Գուգարք (Լոռի), Լոռու բարբառ (խոսվածք)**

Մի մարդ շատ աղքատ ա ըլել։

Մի օր սա վեր ա կենըմ գնըմ աշխատանք գտնի, մեկ էլ մի մարդ ա պատահըմ, ասըմ ա.— Էդ ո՞ւր ես գնըմ։

Ասըմ ա.— Աղքատ մարդ եմ, գնըմ եմ մի գործ ճարեմ։

Ասըմ ա.— Արի ինծ հետ գնանք ձուկը բռնենք։

Էս աղքատը դրա հետ գնըմ ա ձուկն են բռնըմ, էդ րիգու բոլ ձուկ ա բերըմ տուն, րեխեքը լավ ուտըմ են։

Էքսի օրը ըլետ գնըմ ա ձկնորսի կուշտը, իրար հետ գնըմ են ձուկ բռնելու։

Ձկնորսն ասըմ ա.— Էրեգ տեսա՞ր ես վենց թոռը գցի։

Ասըմ ա.— Հա։

Ասըմ ա.— Դե առ էսօր էլ դու գցի, էսօր էլ քու հերթն ա, մի օր դու գցի, մի օր ես։

Էս աղքատը թոռը գցըմ ա թե չէ, մի մեծ ձուկն ա բռնըմ։

Էս աղքատը էլետ ձկանը գցըմ ա ջուրը։

Էն ձկնորս տենըմ ա, ասըմ ա.— Էն խի՞ էն ձկանը բրախեցիր, ես քեզ բերել եմ ձուկ բռնես, թե ձկների հետ խաղ անես, դե գնա կորի։

Էս մարդը ըտեղից գնըմ ա ուրիշ տեղ, վեր ըլեդ գործ գտնի, ճմփին մի ուշաբ մի կով աղաքն արած գալիս ա. ու սրա աղաքին կաղնըմ։ Էս մարդին ասըմ ա.— Էս վերդի՞ ես գնըմ։

Ասըմ ա.— Աղքատ մարդ եմ, հինգ-վեց քոռփա րեխա ունեմ, մի զատ չիկա ուտեն, գնըմ եմ մի գործ ճարեմ, աշխատեմ, րեխանցս մի հանգով պահեմ։

Ուշաբը ասըմ ա.— Էս կովը օրեկան մի վենձ կովկիթ լիքը կաթն ա տալի, առ տամ, կթի թող րեխեքը ուտեն մըչև մի տարի։

Տարին թմամի ես կգամ քեզ հարց կտամ, թե պատասխանը տվիր, էդա կովը կթողեմ քեզ, թե չէ՝ քեզ ուտիլ տեմ։

Էս մարդը ընգնըմ ա մտկի մեջ. «Տանեմ, թե չտանեմ»։ Մեկ էլ ասըմ ա. «Ջահնդամը, հլա մի տարի րեխեքս լավ կապրեն մըչև տարին թմամիլը կամ կովը կսատկի, կամ կովատերը»։

Կովը բերըմ ա տուն, րեխեքը ուրախանըմ են, կովի ճակատը պաչըմ են, խոտ են քաղըմ, բերըմ դնըմ կովի աղաքին։

Մարդը կնգանը ասըմ ա.— Ախչի՛, արի կովը կթի։

Կնիկը մի պղինձ ա բերըմ, կթըմ, պղինձը լցվըմ ա, համա կաթը գետի պես գալիս ա, մարդը տանըմ ա դրդակըմ, բերըմ կթըմ են, էլի ա լցվըմ, սրանք մնըմ են զարմացած, իրեք հետ պղինձը լցնըմ են։

Էս կովը օրեկան իրեք պղինձ կաթն ա տալի։ Սրա րեխեքը բոլ-բոլ կաթը, մածունը, կարագը ուտըմ են, մի ղոլիցն էլ ծախում են։

Թե տարին վենց ա անց կենըմ, սհանք էլ չեն կլխի ըլըմ, թե վենց տարին անց կացավ։

Տարին թմամում ա, էս մարդը կնգանը ասըմ ա.— Ա՛ կնիկ սըհե-սըհե բան ա ըլել, ըսօր Ուշաբը գալ տի։

Դրանք էդ օրը բոլորն էլ սգի մեջ են ըլում։ Ըրիգունը մի ղոնախ ա գալի դրանց տուն, ասըմ ա.— Մի տեղ կտա՞ք ինձ էս քշեր։

Ասըմ են.— Ախպեր ջան, սըհե-սըհե բան ա պտահել, ըսօր Ուշաբլ գալ տի մեզ կուլ տա, դու խի մեզ հետ անտեղի գնաս կորչես, գնա ուրիշ տեղ գտի, ընդի կաց։

Էս մարդը ասըմ ա.— Բան չի կա, ինձ դռան տակին մի տեղ տվեք, ես նրա հարցերին կպատասխանեմ։

Էս մարդին բերըմ են ներս, հաց բան են ուտըմ, քնելու վախտը ասըմ ա.— Իմ տեղը դռան տակին գցեցեք։

Ասըմ են.— Չէ՛, ախպեր ջան, ղոնախ մարդ ես, խի ենք քու տեղը դռան տակին գցըմ։

Ասըմ ա.— Չէ, դռան տակին գցեցեք, վեր Ուշաբը հարց տա թե չէ, ես շուտ լսեմ, ձեռաց պատասխանեմ։

Սրա տեղը դռան տակին գցըմ են, ըտի էլ քնըմ ա, գշերվա մի վախտը Ուշաբը գալիս ա դուռը թակըմ ա։

Ղոնախը ասըմ ա.— Էդ ո՞վ ես։

Ասըմ ա.— Ուշաբն եմ, եկել եմ։

Սա ասըմ ա.— Ես էլ եմ եկել։

Ուշաբը ասըմ ա.— Դու ո՞րտեղից ես եկել։

Ղոնախը ասըմ ա.— Օխտը ծովի էն կողմիցն եմ եկել։

Ուշաբը ասըմ ա.— Հալբաթ ծովը պուճուր էր։

Ասըմ ա.— Ի՞նչ պուճուր, տնաքանդ, արծիվը մի ամսըմը անջախ մի ծերից մի ծերը կթռչի։

Ասըմ ա.— Բալքի էդ արծիվը պուճուր էր ըլել։

Ասըմ ա.— Ա՜ տնաքանդ, ի՞նչ պուճուր, ամեն մի թեևը մի քաղաք կծածկի։

Ասըմ ա.— Բալի քաղաքն ա պուճուր ըլել։

Ասըմ ա.— Չէ՛, տնաշեն, մի լավ, քու հավան կացած ձին մի ամսըմը անջախ էդ քաղաքի չորս կուռը պտիտ գա։

Ասըմ ա.— Բալի ձին քուռակ ա ըլել։

Ասըմ ա.— Չէ՛, ի՞նչ քուռակ, նրա կաշին, որ քերթեն, օխտ հարիր տղամարդի վերարկու կլեր։

Ասըմ ա.— Բալի էդ մարդիկ րեխեք են ըլել։

Ասըմ ա.— Չէ՛, ի՞նչ րեխեք, աքլորը վետերի տակին կանչըմ ա, իրանք իմանըմ չեն։

Ասըմ ա.— Բալի էդ մարդիկ քառ են ըլել։

Ասըմ ա.— Չէ՛, ի՞նչ քառ, պախրեն քոլըմը փռըշտըմ ա նրանք ձենը մանըմ են։

Ուշաբը էլ կարըմ չի բան ասի, տեսնմ ա կոտրը ընգավ, թողնըմ ա գնըմ, կովը մնըմ ա աղքատին։

Լիսանըմ ա թե չէ, սա ասըմ ա.— Դե մնացեք բարի, ես գնացի։

Ասըմ ա.— Ախպեր, դու ով ես, ասա, վեր մենք էլ քու լավութենի փոխը եդ տանք:

Ասըմ ա.— Ես էն ձուկն եմ, վեր բռնեցիր, ըլետ ջուրը գցեցիր: Դրա մհար էլ ասել են լավութին արա գցի ծովը, թե ծովը մանա վեչ, ձուկը հո կմանա։